**Pernilla Nina Elisabeth Wahlgren** (s. 24. joulukuuta 1967 Gustavsberg) on ruotsalainen laulaja, näyttelijä ja tv-juontaja. Hän juontaa kesästä 2023 lähtien suosittua lauluohjelmaa Allsång på Skansen.

Hän laulaa lähinnä poppia, musikaalisävelmiä ja iskelmiä.

Elämäkerta
----------

Pernilla Wahlgren Stockholm Pridessa 2014.
Pernilla Wahlgren tulee tunnetusta kulttuuriperheestä, joka kuuluu Wahlgrenin sukuun Smoolannista, ja on näyttelijöiden Hans Wahlgrenin ja Christina Schollinin tytär sekä näyttelijöiden/artistien Niclas Wahlgrenin ja Linus Wahlgrenin sisar. Hän on näyttelijöiden Ivar Wahlgrenin ja Nina Scennan lapsenlapsi. Lapsuudesta saakka hän on omistautunut näyttelemiselle, laulamiselle ja kaikenlaiselle toiminnalle medioissa.

### Teatteri ja musikaalit

Wahlgrenin ensimmäinen suurempi esiintyminen oli neljän vuoden iässä, kun hän oli äitinsä vastanäyttelijänä TV-näytelmässä *Den längsta dagen* (~"Pisin päivä"). Hän kävi Adolf Fredrikin musiikkikoulua ja oli mukana Saltsjöbadenin teatterissa. Hän otti myös tanssitunteja Lasse Kühleriltä. Hän sai 11-vuotiaana vuonna 1979 nimiroolin musikaalissa *Annie* Folkan-teatterissa. Oltuaan mukana *Pikku prinssi* -näytelmässä Saltsjöbadenin teatterissa hän oli 1982 mukana musikaalissa *Sound of Music*, jossa hän näytteli tytär Louisa von Trappia. Näyteltyään Annikaa musikaalissa *Peppi Pitkätossu (Astrid Lindgren)* samassa teatterissa 1982 hän otti Siw Malmkvistin roolin Peppinä viimeisessä kahdessa esityksessä. Folkan-teatterissa hänellä oli rooleja näytelmissä *Katto-Kassinen (Astrid Lindgren)*, *Mio, poikani Mio (Astrid Lindgren)*, *Lumikki* (Beppe Wolgers) ja *Ringens hemlighet (~"Sormuksen salaisuus")*.

Wahlgren on ollut mukana joukossa Tukholman yksityisteattereiden komedioita, kuten esimerkiksi Bosse Parnevikin *Parnevikin Sirkusparty (revy, Bosse Parnevik)*, *Espanjalainen kärpänen* (Franz Arnold ja Ernst Bach) ja *Bubbel Trubbel*. 
Musikaaleista voi mainita esimerkiksi *Annie get your gun*, *Grease (Jim Jakobs ja Warren Casey)*, *Ozin velho (Robert Dröse ja Martin Land)*, *Cats* ja *Nils Karlsson Pyssling* (~Pekka Peukaloinen, Astrid Lindgren). 2007 Wahlgren oli jälleen mukana *Sound of Musicissa* (Richard Rodgers ja Oscar Hammerstein II) ja 2009 farssissa *Bruden som visste för lite* (Robin Hawdon) Fjäderholmin teatterissa. Laulavaa enkeliolentoa hän esitti näytelmässä *Priscilla, Queen of the Desert* (Stephan Elliott ja Allan Scott) Göta Lejon -teatterissa 2013.

Wahlgren on saanut kaksi kertaa Guldmasken-teatteripalkinnon – 1999 näytelmästä *Charleys tant (~ "Charleyn täti", Brandon Thomas)* Intiman-teatterissa ja 2002 näytelmästä *Kärlek & lavemang* (Rakkautta & peräruiskeita ~"Luulosairas", Molière) Fredriksdalin teatterissa Helsingborgissa.

### Elokuva ja TV

Wahlgren jakoi roolilistan äitinsä kanssa Ingmar Bergmanin suurelokuvassa *Fanny ja Alexander* (1982), jossa hän esitti pientä sivuroolia kuolleen lapsen aaveena. Suurempia rooleja hän sai elokuva- ja tv-tuotannoissa, kuten *Ormens väg på* hälleberget (Torgny Lindgrenin romaani) Bo Widerbergin ohjauksessa vuonna 1986 ja SVT:n sarjassa *Snoken* (~Etsivätoimisto Titanic?) 1995. Hänen äänensä voi kuulla monissa erilaisissa piirrosfilmeissä ja TV-sarjoissa. Esimerkkejä ovat muun muassa *Svampbob Fyrkant* (*Paavo Pesusieni)*, jossa hän dubbaa Sanna-oravaa, Kaarinaa, Rouva Pöhöä ja Helmiä ja tekee muun muassa Mistyn, Melodyn ja Delia Ketchumin äänet useissa Pokémon-elokuvissa. Hän teki myös Prinsessa Uni-Kittyn äänen *Lego-elokuvassa* 2014.

Aikaisten TV-ohjelmiin osallistumisten joukossa oli *Nygammalt* vuonna 1983, ja *Razzel* lokakuussa 1984, jossa hän esitti debyyttisinglensä "Nu har det tänt". Hänestä tuli sen jälkeen juontaja Ruotsin television joululomaohjelmaan *Morgonstjärnan* vuonna 1985 ja hän oli mukana suositussa lastenohjelmassa *Solstollarna* 1987. Hän jatkoi juontajana TV-ohjelmissa *Scenen är din*, *Söndagsöppet*, *Småstjärnorna* ja *Baby Boom*. Hän sai myös paljon suosiota lastenohjelmalla *Nicke & Nilla*, jota hän juonsi yhdessä veljensä Niclaksen kanssa. Tästä yhteistyöstä seurasi useita kausia lastenohjelmaa Ruotsin TV4:llä, kaksi kultaa myynyttä CD-albumia, konserttimatkoja ja teatteri-esityksiä.

Vuodesta 2016 Wahlgren on mukana sarjassa *Wahlgrens värld* (Wahlgrenien maailma), joka seuraa hänen ja muun perheen jokapäiväistä elämää. Sarjaa lähetetään Ruotsin Kanal 5:lla. Vuonna 2017 hän oli mukana ohjelmassa *Klassfesten* TV4:lla. Pernilla Wahlgren ja tyttärensä Bianca Wahlgren Ingrosso voittivat Kristallen 2018 -palkinnon Vuoden TV-henkilöinä.

### Musiikki

Pernilla Wahlgren on julkaissut useita levyjä ensimmäisen levynsä *Pernilla Wahlgren* (1985) jälkeen, ja hän on osallistunut Melodifestivalen-laulukilpailuun joitakin kertoja. 1980-luvun jälkipuoliskolla hän teki kesäkiertueita ja levytyksiä. Muun muassa kappaleet "Svindlande affärer" ja "I Need Your Love" huomioitiin. 

Elokuussa 2006 julkaistiin poplevy *Beautiful Day*, jonka ensimmäinen single "Talking To An Angel" myi kultaa ja kappaleesta "Come Inside My World" tuli tunnussävelmä Ruotsin TV4:n viihdeohjelmalle *Förkväll*. Wahlgren neuvotteli Stock Aitken Watermanin kanssa singlen levyttämisestä kansainväliseen levitykseen, mutta neuvottelut eivät tuottaneet tulosta. Kesäkuussa 2007 Wahlgren oli mukana ensimmäistä kertaa TV-ohjelmassa *Allsång på Skansen*, jossa hän yhdessä poikansa Benjamin Ingrosson kanssa esitti shownumeron. Wahlgren on pitänyt useita joulukonsertteja, kiertänyt musiikkishown *Diggiloo* kanssa sekä antanut lauluesityksiä ruotsalaisilla tilausmatkoilla esimerkiksi Kanariansaarilla. 

Wahlgren oli 2011 päähenkilönä *Copycat Singers* -viihdeohjelman yhdessä osassa Ruotsin TV3:lla.

#### Melodiefestivalen

Melodifestivalen-laulukilpailussa 1985 Wahlgren sijoittui neljännelle sijalle kappaleella "Piccadilly Circus", josta on tullut sittemmin pitkäaikainen seuralainen hänen laulajanurallaan. Esiintyessä hänellä oli strassikoru, jota verrattiin preussilaiseen urhoollisuusmitaliin rautaristiin, mikä johti iltalehdistössä ja TV-ohjelmassa *Svar direkt* syytöksiin natsismista. Wahlgren osallistui jälleen Melodifestivalen-laulukilpailuun 1991 Lena Philipssonin kirjoittamalla kappaleella "Tvillingsjäl". Kilpailussa tulivat suosikeiksi sekä hänen että Carola Häggkvistin kappaleet. "Tvillingsjäl*"* joutui kuitenkin kilpailusta ulos ensimmäisessä tuomariston äänestyksessä. Kilpailun voitti myöhemmin Carola Häggkvist.

Pernilla Wahlgren sijoittui toiselle sijalle yhdessä Jan Johansenin kanssa Melodifestivalen-laulukilpailussa 2003 kappaleella "Let Your Spirit Fly". Hän kilpaili Melodifestivalen-laulukilpailussa 2010 kappaleella "Jag vill om du vågar" Malmön osafinaalissa 27. helmikuuta. Toisen mahdollisuuden kautta 6. maaliskuuta hän sekä Jessica Andersson pääsivät Globenin finaaliin 13. maaliskuuta. Finaalissa hän sijoittui tällä kertaa viimeiselle sijalle 12 pisteellä.

Hän lähti jälleen mukaan Melodifestivalen-laulukilpailuun 2013 osana vastaperustettua ryhmää Swedish House Wives yhdessä artistien Jenny Silver ja Hanna Hedlund kanssa. Kilpailun toisessa osakilpailussa he päätyivät kuudennelle sijalle kappaleellaan "On Top of the World".

### Muita aktiviteetteja

Wahlgren on tehnyt mainoksia muun muassa Garnier Nutrisse -hiustenvärjäysaineelle, Plackers-hammaslangalle ja Sisters-vaateyritykselle. Hän on esiintynyt vähäpukeisena *Café-*lehdessä kahdesti, vuosina 2001 ja 2002 – näistä toinen kerta oli sen jälkeen, kun hänet oli valittu Ruotsin seksikkäimmäksi naiseksi.

Vuonna 2004 Wahlgren sai Ulla Billquist -stipendin. 

11. elokuuta 2007 Wahlgren debytoi kesäpuhujana Ruotsin radion P1-kanavalla. 

Maaliskuusta 2015 hän on tehnyt joka sunnuntai podcastia *Wahlgren & Wistam* yhdessä Sofia Wistamin kanssa. 2015 ohjelma voitti Stora radiopriset -palkinnon "Vuoden Podcastina".

Perhe
-----

Vuonna 1985 Wahlgren tapasi Emilio Ingrosson, jonka kanssa hän oli naimisissa 1993–2002. Heillä on kolme lasta: Oliver (s. 1989), Bianca (s. 1994) ja Benjamin (s. 1997). Wahlgrenilla on myös Joachim Lennholmin kanssa poika.

Produktioita
------------

### Teatteri

#### Rooleja (ei kaikki)

| Vuosi | Rooli | Produktio | Ohjaus | Teatteri |
| --- | --- | --- | --- | --- |
| 1978 | Gunilla | *Karlsson på taket* (Katto-Kassinen) Astrid Lindgren  | Staffan Götestam  Sven Lindberg | Folkan  |
| 1979 | Annie | *Annie*  Charles Strouse, Thomas Meehan ja Martin Charnin  | Stig Olin | Folkan |
| 1980 | Annika | *Pippi Långstrump* (Peppi Pitkätossu) Astrid Lindgren  | Staffan Götestam | Folkan |
| 1982 | Louisa | *Sound of Music*  Richard Rodgers ja Oscar Hammerstein II  | Stig Olin | Folkan |
| 1983 | *Snövit och de sju dvärgarna* (Lumikki ja seitsemän kääpiötä) Beppe Wolgers  | Stig Olin | Folkan |
| 1993 |  | *Parneviks Cirkusparty*, revy  Bosse Parnevik  | Anders Albien | Cirkus, Stockholm |
| 1997 | Ulla Persson | *Spanska flugan* (Espanjalainen kärpänen) Franz Arnold ja Ernst Bach  | Thomas Ryberger | Intiman |
| 1999 | Kitty Verdun | *Charleys tant* (Charleyn täti) Brandon Thomas  | Thomas Ryberger | Intiman |
| Mamma Rotta Tjoffsan | *Nils Karlsson Pyssling* (Pekka Peukaloinen) Astrid Lindgren  | Staffan Götestam | Maximteatern |
| 2000 | Mamma  Rotta Tjoffsan | *Nils Karlsson Pyssling* (Pekka Peukaloinen) Astrid Lindgren  | Staffan Götestam | Folkan |
| 2001 | Kotiapulainen Petronella | *Kärlek och lavemang* (Rakkautta & peräruiskeita) Molière  | Hans Bergström | Fredriksdalsteatern |
| Dorothy Gale | *Trollkarlen från Oz* (Ozin velho)  | Staffan Götestam | Göta Lejon |
| 2002 | Pippi | *Pippi Långstrump*  Astrid Lindgren  | Staffan Götestam | Göta Lejon |
| 2004 | Sandy | *Grease*  Jim Jacobs och Warren Casey  | Bjarni Haukur Thorsson | Göta Lejon |
| 2007 | Maria von Trapp | *Sound of Music*  Richard Rodgers ja Oscar Hammerstein II  | Staffan Götestam | Göta Lejon |
| 2009 | *Bruden som visste för lite* (Morsian joka tiesi liian vähän) Robin Hawdon  | Pontus Ströbaek | Fjäderholmsteatern |  |
| 2013 | Diva | *Priscilla, Queen of the Desert*   Stephan Elliott ja Allan Scott  | Simon Philips | Göta Lejon |
| 2015 | Häxan Västan | *Trollkarlen från Oz*  Robert Dröse ja Martin Land  | Robert Dröse | Maximteatern |
| Kitty | *Förklädet* (Esiliina) Bob Martin, Don McKellar, Lisa Lambert ja Greg Morrison  | Edward af Sillén | Göta Lejon |
| 2018 | *Kort, glad och tacksam* (~'Lyhyt, iloinen ja kiitollinen') Rikard Bergqvist ja Manusfamiljen  | Rikard Bergqvist | Rival/  Turné |

### Diskografia

#### Musiikki ruotsalaisella Tracks-listalla

| Kappale | Päivämäärä | Korkein sijoitus  | Sijoituksia |
| --- | --- | --- | --- |
| *Piccadilly Circus* | 9.3.1985 | 5 | 16-5-5-18 |
| *Svindlande affärer* | 3.8.1985 | 20 | 20 |
| *Love on You* | 25.1.1986 | 8 | 12-8-9-14 |
| *Paradise (Duett med Emilio Ingrosso)* | 14.6.1986 | 6 | 11-6-17 |
| *I Need Your Love* | 15.11.1987 | 4 | 17-7-4-5-9-19 |
| *Running for Cover* | 2.4.1988 | 11 | 16-11-19 |
| *Mardröm* | 20.5.1989 | 16 | 19-16-18 |
| *C'est Démon!* | 7.11. 1992 | 7 | 13-7-8-12 |

#### Levyjulkaisuja

* *Pernilla Wahlgren* (1985)
* *Attractive* (1986)
* *Pure Dynamite* (1987)
* *Flashback* (1989)
* *I Myself and Me* (1992)
* *Flashback Number Four* (kokoelmamalevy, 1995)
* *Beautiful Day* (2006)
* *Holiday with You* (joululevy, 2011)

#### Single/maxi osana ryhmää The Sylvesters

* "A Happy, Happy Year for Us All" (1990)

Lähteet
-------

1. ↑  Sveriges befolkning 1990: *Wahlgren, Pernilla Nina Elisabet*.
2. ↑
3. ↑  Pernilla Wahlgren (englanniksi). Discogs. Luettu 22.12.2014.
4. ↑  Paula Myllykoski: Kesäsuosikin uusi juontaja.  *Helsingin Sanomat*, 27.6.2023, s. B 17. Helsinki:  Sanoma Oyj.
5. ↑  Tenfält, Torbjörn (24.10.2007). Pernilla Wahlgrens bästa lärare. *Skolvärlden*. Luettu 1.5.2008.
6. ↑
7. ↑  Peterson, Jens (9 mars 1999): "– Helen, var är du?"
8. ↑  P4 Malmöhus (5 mars 2002): "Tre guldmasker till Nöjesteatern".
9. ↑  SVT, Melodifestivalen 2010 (Arkistoitu – Internet Archive)
10. ↑  Itunes, "Wahlgren & Wistam"-podden
11. ↑  Christina Zaar (23.12.1978). Karlsson på taket svävar över Folkan[vanhentunut linkki]. Dagens Nyheter. s. 40. Luettu 3.12.2017.
12. ↑  Marcus Boldemann (14.9.1979). Kavata barn - förljugen värld. url=. Dagens Nyheter. s. 23. Luettu 20.8.2015.
13. ↑  Susanne Marko (20.10.1980). Siw Malmkvist underbar Pippi. url=. Dagens Nyheter. s. 20. Luettu 3.12.2017.
14. ↑  Teaterannons. url=. Dagens Nyheter. s. 55, 16.9.1982. Luettu 20.8.2015.
15. ↑  Teaterannons. url=. Dagens Nyheter. s. 68. 16.10.1983. Luettu 2.12.2017.
16. ↑  url= (Arkistoitu – Internet Archive) Chinateatern. Luettu 3.9.2015.
17. ↑  "Om Bosse Parnevik". (Arkistoitu – Internet Archive)
18. ↑  Johan Berggren. Pernilla Wahlgren räddar Pippi. Bullrig småsak som åker snålskjuts på vår Pippilojalitet. url= Dagens Nyheter. arkivurl= 30.9.2016. Luettu 17.9.2016
19. ↑  Kristin Lundell. (27.9.2004). Grease går igen. url=. Svenska Dagbladet. Luettu 17.9.2016.
20. ↑  Sara Norling. (1.10.2007). Äppelkäckt - men det räcker inte. url=. Dagens Nyheter. Luettu 17.9.2016.
21. ↑  Ingegärd Waaranperä (28.6.2009). 'Bruden som visste för lite'. url=. Dagens Nyheter. Luettu 17.9.2016.
22. ↑  *Priscilla, Queen of the desert*, programblad, Göta Lejon
23. ↑  url= (Arkistoitu – Internet Archive) Göta Lejon. Luettu 5.9.2015.
24. ↑  Kort, glad och tacksam

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pernilla Wahlgren**.
* Officiell webbplats
* Pernilla Wahlgren Myspacessa (englanniksi)
* Dance Romance: Pernilla Wahlgren
* Pernilla Wahlgren Internet Movie Databasessa. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Pernilla Wahlgren 

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Israel
* Yhdysvallat
* Ruotsi

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana

 |

 |